
Parlamentul  României

Camera  Deputaţilor

Comisia pentru industrii si servicii

Bucureşti 05.02.2014                                                                                                                                     Nr. 4c-3/514/2013
A V I Z
asupra propunerii legislative pentru instituirea taxei de poluare
În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată pentru aviz, cu dezbaterea şi avizarea propunerii legislative pentru instituirea taxei de poluare, transmis cu P.L.x 546/2013 din 2 decembrie 2013 şi înregistrat la comisie sub nr.4c-3/514/2013 din 2 decembrie 2013.

Avizul urmează a fi transmis Comisiei pentru administraţie publică, amenajarea teritoriului şi echilibru ecologic, care este sesizată în fond.

Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.

Propunerea legislativă a fost respinsă de Senat în şedinţa din 28 noiembrie 2013.

Propunerea legislativă a fost avizată negativ de Consiliul Legislativ, cu adresa nr.480 din 31 mai 2013.

De asemenea, Guvernul României, prin punctul său de vedere, transmis  cu adresa nr.1305 din 25 iulie 2013, nu susţine adoptarea acestui proiect de act normativ.

Propunerea legislativă are ca obiect de reglementare stabilirea cadrului legal privind instituirea, colectarea şi utilizarea unei noi taxe de poluare pentru autovehicule, şi abrogarea expresă a reglementărilor legale în vigoare privitoare la timbrul de mediu, având ca principii de bază eliminarea inechităţii generate de aplicarea timbrului de mediu, eliminarea discriminării între cei care au înmatriculat vehiculele înainte de anul 2007 şi cei care le-au înmatriculat după acest an, precum şi asigurarea egalităţii de tratament pentru deţinătorii de autovehicule, prin aplicarea unei contribuţii proporţionale cu consumul de carbutant.

Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de 4 februarie 2014.

În urma dezbaterilor, membrii comisiei au hotărât în unanimitate, avizarea negativă a proiectului de lege în forma prezentată de iniţiator.

În raport de obiectul şi conţinutul său proiectul de Lege face parte din categoria legilor ordinare.
PREŞEDINTE,
Iulian Iancu
Consilier parlamentar, Ioan Bivolaru

Consultant parlamentar, Monica Tudor

